
E L Ő T E R J E S Z T É S

Sülysáp Nagyközség Önkormányzata Képviselő-testületének

2013. március 14-én tartandó munkaterv szerinti ülésére

6. napirendhez

Tárgy: Sülysápi Községi Sportkör tulajdonosi hozzájárulás iránti kérelme tao pályázathoz
Tisztelt Képviselő- Testület!

Civil szervezeteink szakmai támogatása Önkormányzatunk feladata is, hiszen ezek a szervezetek is településünkön, településünkért tevékenykednek. A Sülysápi Községi Sportkör (KSK) már évtizedek óta foglalkozik a sülysápi fiatalok egészséges életmódjának kialakításával, hiszen a sport szeretete egyfajta életmód, melyre rá kell nevelni a gyerekeket. 
E munka, a magasabb minőségű sportnevelés érdekében a KSK most pályázatot szeretne benyújtani a Magyar Labdarúgó Szövetség Sporttelephely felújítási program tao előminősítéses pályázatára. A pályázat keretében a KSK – az általuk is nap, mint nap használt – Dózsa György úti, illetve Malom utcai élőfüves pályán kívánnak fejlesztést, korszerűsítést végezni, mely némi talajmunkát, eszközbeszerzést és az utca felől korlát építését foglalja magában. 

A pályázat beadásához szükséges a megvalósítási helyszín tulajdonosának – jelen esetben az Önkormányzatnak – a hozzájáruló nyilatkozata, mely az alábbiakat tartalmazza:
· Sülysáp Nagyközség Önkormányzata, mint tulajdonos hozzájárul ahhoz, hogy a Sülysápi Községi Sportkör a látvány-csapatsportok támogatásának adókedvezménye sporttelep felújítási program keretében nyertes pályázat esetén a fent megnevezett ingatlan sportfejlesztési tárgyi eszköz felújítást megvalósítson.

· A Sülysáp Nagyközség Önkormányzata, mint tulajdonos hozzájárul ahhoz, hogy a Sülysápi Községi Sportkör a megvalósuló felújítást legalább 5 éven keresztül a Magyar Labdarúgó Szövetség által jóváhagyott sportfejlesztési programnak, a látvány-csapatsport támogatásra vonatkozó jogszabályoknak és az eredeti rendeltetésnek megfelelően használja és hasznosítsa. 

· Amennyiben a felújítás építési engedély köteles tevékenység, a Sülysáp Nagyközség Önkormányzata, mint tulajdonos hozzájárul ahhoz, hogy az ingatlanra a felújítás megvalósításától számított 5 év határozott időre az igénybe vett támogatás mértékéig jelzálogjog kerüljön bejegyzésre a Magyar Állam javára. Az Önkormányzat kötelezettséget vállal arra, hogy a jelzálogjog ingatlan-nyilvántartási bejegyzése érdekében a Sülysápi Községi Sportkörrel együttműködik, a bejegyzéshez szükséges tulajdonosi nyilatkozatokat megteszi, és a rendelkezésére bocsátja.

· a fent nevezett ingatlanon harmadik személynek nem áll fenn olyan joga, amely akadályozná a Sülysápi Községi Sportkört abban, hogy a TAO szerint tárgyi eszköz felújítást megvalósítsa. Az Önkormányzat kötelezettséget vállal arra, hogy az ingatlan tulajdonosaként ilyen jogot a felújítás megvalósítását követő 5 év határozott időtartam alatt nem alapít.

Kérem a Képviselő-testület döntésének szíves meghozatalát, a KSK céljainak támogatását.
…/2013. (III. 14.) határozati javaslat

Sülysáp Nagyközség Önkormányzatának Képviselő-testülete
1./ hozzájárul ahhoz, hogy a Sülysápi Községi Sportkör (székhelye: 2241 Sülysáp, Dózsa Gy. u. 110.) Sülysáp, Dózsa György úti (672 és 673 hrsz.), illetve Malom utcai (3856 hrsz.) sportpályán a Magyar Labdarúgó Szövetség Sporttelephely felújítási programja keretében pályázatot nyújtson be és fejlesztést hajtson végre;
2./ felhatalmazza a polgármestert, hogy a pályázat benyújtásához szükséges tulajdonosi hozzájáruló nyilatkozatot az Önkormányzat képviseletében aláírja.

